Από τον υπουργό Πολιτισμού θα πραγματοποιηθούν αύριο (Δευτέρα 8 Αυγούστου) τα εγκαίνια της Προσωρινής Έκθεσης του Αρχαιολογικού Μουσείου Ρεθύμνου, η οποία στεγάζεται στον ναό του Αγίου Φραγκίσκου.

Η χρονολογική παρουσίαση του αρχαιολογικού υλικού διαρθρώνεται σε τρεις βασικές ενότητες (Προϊστορικούς, Ιστορικούς, Βυζαντινούς και Μεταβυζαντινούς Χρόνους) και οργανώνεται στους θεματικούς άξονες του δημόσιου και ιδιωτικού βίου.

Τα εκθέματα δίνουν μια διαχρονική εικόνα της ανθρώπινης παρουσίας στο Ρέθυμνο από την Παλαιολιθική περίοδο έως και την Ενετοκρατία.

Κατά την τελετή των εγκαινίων τον αγιασμό θα τελέσει ο Μητροπολίτης Ρεθύμνης και Αυλοποτάμου κ.κ. Ευγένιος, θα ακολουθήσει ξενάγηση στην έκθεση, μικρή δεξίωση στον περιβάλλοντα χώρο του ναού και μουσική εκδήλωση, με τον Αιμίλιο Πολίτη στο πιάνο.

Η είσοδος στον χώρο των εγκαινίων θα είναι ελεύθερη στο κοινό.